Frank Jensen (S), 1998-01-15:
Fru Margrete Auken sagde, at hun ikke var tilfreds med de svar, jeg har givet hidtil, når det drejer sig om den elektroniske overvågning, om afsoning i hjemmet, og jeg tror, at der lå i det, at jeg efter vores fælles besøg i den svenske kriminalforsorg sagde, at man godt kunne overveje baggrunden for, at svenskerne har valgt den elektroniske afsoningsmodel, og det kan hænge sammen med, at de ikke har nogen permanent samfundstjeneste som afsoningsmodel.
Det er vi helt enige om.
Så er vi så i gang med nu - og det er jo altså nok det svar, som fru Margrete Auken ikke har hørt - i Justitsministeriets departement i lovafdelingen at undersøge, hvilke andre typer af domme vi kunne bruge hjemmeafsoning som fuldbyrdelsesmiddel til.
Og Direktoratet for Kriminalforsorgen er i gang med at se på, hvordan det kan organiseres, hvordan det kan tilrettelægges, og det indgår i det analysearbejde, som vi vil forelægge for aftalepartierne, forståelsespartierne, bag finanslovaftalen
for Kriminalforsorgen, når det er tilendebragt. Så skal jeg sige til ordføreren for forslagsstillerne, at jeg forstod den opfattelse, som fru Birthe Rønn Hornbech privat har af, at der er brug for endda store beløb til investeringer i fængselsbyggeri, enten nyt byggeri eller meget store renoveringer af den eksisterende bygningsmasse.
Til det kan jeg sige, at vi har indgået eller er ved at forhandle en kontrakt med Forsvarets Bygningstjeneste om at få lavet en fuldstændig kortlægning af bygningsmassen, og derefter får vi også et godt grundlag for at se, om det kan betale sig med renovering, eller om vi skal bygge nyt.
Det materiale vil være tilvejebragt, når vi kommer hen omkring sommeren.
Så skal jeg sige til det spørgsmål, fru Birthe Rønn Hornbech stillede mig direkte, om, hvornår vi ser et forslag om ændringer i adgangen til aktindsigt for fangerne: Her er
det for den nuværende regering, som det har været for de regeringer, som fru Birthe Rønn Hornbechs parti har taget del i, regeringer, der består af flere partier: er partierne ikke indbyrdes enige, jamen så kan en minister ikke fremsætte lovforslaget.
På det her punkt er de to regeringspartier ikke enige.
Det betyder, at vi i øjeblikket arbejder med at se på alternativer til det med at have aktindsigtsadgang, og et af midlerne kan være en større differentiering af de indsatte, af fangerne.
Så til spørgsmålet om aktindsigt: Ja, det vil kun komme her i salen under den nuværende regering, når de to regeringspartier er blevet enige om det, og bliver vi ikke det, ja, så vil der være det alternativ for mig at se med en større grad af sortering af de indsatte for at undgå den negative effekt af aktindsigtsadgangen. Til spørgsmålet om weekendfængsler, hvor fru Birthe Rønn Hornbech udtrykte en ærgrelse over, at jeg ikke var mere positiv i mine tilkendegivelser, kan jeg sige, at det ikke er sådan, at mangelen på positivitet forhindrer os i at undersøge og analysere nærmere på spørgsmålet, og jeg kan love fru Birthe Rønn Hornbech, at i forbindelse med det analysearbejde, vi sætter i gang, vil det også komme op.
Vi vil forhandle med det konsulentfirma, som skal forestå en del af analysen - altså dér, hvor det ikke er Justitsministeriets departement eller Direktoratet for Kriminalforsorgen, der skal forestå analysen - om, at der også vil indgå en samfundsøkonomisk analyse, hvor alt det socioøkonomiske altså også indgår: hvad kunne weekendfængsler have af positiv betydning både for samfundets økonomi, for Kriminalforsorgens økonomi og for den enkeltes samlede liv.
Jeg tror, at i den måde, vi hidtil har diskuteret det på, har det mere været på det følelsesmæssige, det oplevelsesmæssige af nogle enkeltbegivenheder.
Nu får vi forhåbentlig med den kontrakt, vi forhandler om i øjeblikket, et bedre grundlag for at kunne træffe beslutninger på det felt.
Men jeg synes i øvrigt, at det har været en god og konstruktiv debat, vi har haft på det her felt.
Det tegner godt for det videre forhandlingsforløb, der skal være blandt de partier, der står bag finansloven.